Nos Johannes Cabilon[…] dominus de Allato notum facimus universis presentibus et futuris quod cum nos seu magister Michael de Cabrello tunc temporis clericus noster moverimus seu movissemus calumpniam seu controversiam, tam nomine nostro quam nomine hominum nostrorum de Villario dicto de Mortesiaco, contra abbatem et conventum Miratorii Cisterciensis Ordinis super situ cuiusdam stagni dictorum religiosorum fundati et firmati ab utraque parte in propria et liberra terra Miratorii, pro eo quod aqua dicti stagni in aliquibus locis partiri vel divisiri terram quorumdam hominum nostrorum aut heredum suorum predictorum hominum in aliqua sui parte occupabat, videlicet terram Es Doiginez, Es Cherpiz, Es Chenuz, et Es Fichez, tandem consilio prudentum virorum super hoc invocato et habito, concordatum et pacificatum est videlicet in hunc modum quod dicti abbas et conventus Miratorii emendam faciant seu reddant valorem pro valore dictis hominibus ad respectum sive dictum Guillelmi de Grayes et Johannis dicti Fichet de terra illa quam per aquam dicti stagni dicti Guillelmus et Johannes invenient occupatam, et nos de illa emenda aut de illo excambio quam vel quod dictis hominibus fecerunt, tam pro nobis quam pro predicto magistro Michaele, tenebimus pro pagatis et contentis. Insuper confitemus et recognoscimus quod dicti abbas et conventus Miratorii pro piscationibus et fructibus ante confectionem presencium litterarum in dicto stagno factis et levatis seu pro bono pacis dederunt nobis seu mandato nostro speciali decem libras Stephaniensium, quas ab ipsis recepimus in bona pecunia numerata. Hanc autem compositionem sive pacem promittimus bona fide tam pro nobis quam pro predicto magistro Michaele observare nec contravenire alicui in judicio vel extra judicium aliquatenus consentire et facere et prestare pro predictis abbate et conventu Miratorii, quidquid in causa deffensionis seu garantie debet fieri et prestare, quamdiu predicta terra et predicti homines fuerint in nostris manibus obligati. In cujus rei testimonium nos predictus Johannes dominus de Allato sigillum nostrum una cum sigillo predicti magistri Michaelis de Chebrello, per cuius manum facta fuit predicta compositio, presentibus litteris apposuimus in confirmationem de premissis. Actum et datum anno Domini Mo CCo octogesimo octavo mense maii.